উপন্যাস: হাঁসুলী বাঁকের উপকথা লেখক: তারাশঙ্কর বন্দ্যোপাধ্যায় ক্যাটাগরি: চিরায়ত উপন্যাস মূল্য: ২৯৮ টাকা (রকমারি মূল্য) প্রকাশ সাল: ১৯৪৭

খুবই সাধারণ মানুষকে সাহিত্যের কেন্দ্রবিন্দু করে যিনি প্রথম উপন্যাস রচনায় সাহস দেখিয়েছেন তিনি তারাশঙ্কর। উচ্চবর্ণের উত্তিরীয় গায়ে জড়িয়ে জন্মগ্রহণ করলেও নিম্নস্তরের সবহারাদের ছেঁড়া আঁচলের তলে যে জীর্ণ জীবন, যে সুখ-দুঃখের কাহিনি সুচাঁদ বুড়ি শোনায়, তা পরম মমতায় তুলে আনতে সমর্থ হয়েছেন তারাশঙ্কর।

উপন্যাসটিকে যতই সমালোচকরা ‘অশ্লীল’ ও ‘অং’ এর খেলা বলে অভিযুক্ত করুন না কেন এ অভিযোগ তারা কেউ করেনি যে—ব্যক্তিগতভাবে তারাশঙ্করের বাগদী, বৈষ্ণব, বেদে বা ঝুমুর দলে’র সঙ্গে যোগসূত্র নেই বা ছিল না কিংবা তিনি তাদের চেনেন না। তো যাই হোক, তারাশঙ্কর বন্দ্যোপাধ্যায় বর্তমান বাংলা সাহিত্যের এক প্রধান ঔপন্যাসিক ও গল্প লেখক এতে কোন সন্দেহ নেই।

বিজ্ঞ যৌবন থেকে পক্ক বার্ধক্য পর্যন্ত অনলস সাধনা – সেই সাধনারই অন্যতম শ্রেষ্ঠ ফসল 'হাঁসুলী বাঁকের উপকথা' বাংলা সাহিত্যে এই উপন্যাস নানা কারণে সমালোচকদের দৃষ্টি আকর্ষণ করে। বিষয়বস্তু, যুগ পরিবেশ চিত্রণ, উপস্থাপনরীতির মধ্যে মহাকাব্যিক বিস্তার ও উপকথার আঙ্গিক বিদ্যমান।

হাঁসুলী বাঁকের উপকথা’র উৎসর্গ পত্রে কবি কালিদাস রায়ের উদ্দেশে তিনি অবলীলায় লেখেন—‘রাঢের হাঁসুল বাঁকের উপকথা আপনার অজানা নয়। সেখানকার মাটি, মানুষ, তাদের অপভ্রংশ ভাষা সবই আপনার সুপরিচিত। তাদের প্রাণের ভোমরা-ভোমরীর কালো রঙ ও গুঞ্জন আপনার পল্লী জীবনের ছবিও গানের সঙ্গে জড়িয়ে আছে। এই মানুষদের কথা শিক্ষিত সমাজের কাছে কেমন লাগবে জানি না। তুলে দিলাম আপনার হাতে।’ অর্থাৎ তারাশঙ্কর তার ‘হাঁসুলী বাঁকের উপকথার’ নায়ক নায়িকা বা পাত্র-পাত্রীর সঙ্গে কতটুকু পরিচিত এবং বিশ্বস্ত ছিলেন এটা হলো তার প্রামাণ্য স্বীকারোক্তি।

উপন্যাসের সূচনা হয়েছে একটি বর্তমান সমস্যা দিয়ে, রাতের অন্ধকারে বাঁশবনে ভয়ঙ্কর শিষ ধ্বনি। অন্যান্য দিনের মতো রাতের কাহার মজলিস বসেছে। সেখানে গল্প বলছে সুচাঁদ। সুচাঁদ গল্প বলে আর তার গল্পে বর্তমানের কাহিনী পায় অতীতের শিকড়। উঠে আসে কাহার কুলের উদ্ভবের ইতিহাস। ওই শিষ ধ্বনিকে কাহারদের দেবতার সাবধানবাণী বলে উচ্চারণ করেন সুচাঁদ।

উপন্যাসে কাহারদের দুটি উপবিভাগ: একটি আটপৌরে কাহার আর অপরটি বেহারা কাহার। বেহারা কাহারদের প্রধান বনওয়ারি সুচাঁদের এই কথায় সহমত দেয়। কিন্তু করালি ঠিক তখনই তার পোষা কুকুরকে নিয়ে জঙ্গলের মধ্যে যায়। কুকুর আগে আগে দৌড়ে জঙ্গলে ঢুকে পড়ার পর ভয়ানকভাবে মারা যায় চোখ ফুলে রক্ত বের হয়ে। এই ঘটনাকে সুচাঁদ বড় করে তোলে তার মুখের কথায়। দেবতার সামনাসামনি দাঁড়িয়ে কেউ কোনোদিন টিকে থাকতে পারেনি, আর পারবে না। এই উপকথা কোন ঐতিহাসিক রচনা করেননি, করেছে সুচাঁদ বুড়ি। এভাবেই শুরু ‘হাঁসুলী বাঁকের উপকথা’ উপন্যাস।

তো যে কথায় ছিলাম, সুচাঁদের গলায় বড় হয় ঘটনা। উঠে আসে ইতিহাস। নীলকুঠি সাহেবদের হাতে অঞ্চলের শাসন – বেহারা আর আটপৌরে কাহার সম্প্রদায়ের সৃষ্টি – বন্যা তার মাঝে অঙের (রঙের) খেলা – ক্ষমতার হাত বদল – চৌধুরীদের হাতে শাসন – তার থেকে ঘোষদের হাতে এই অঞ্চলের ভার চলে যাওয়া – এরই পরতে পরতে ভূত, পেত্নী, ব্রহ্মদৈত্য, কত্তাবাবা, কালারুদ্দ – সকল অতীত ফিরে ফিরে আসে বর্তমান কাহিনীর ভাঁজে ভাঁজে। কাহিনীর উপস্থাপনায় যেমন অতীত, বর্তমান, ভবিষ্যৎ এই ধারাবাহিকতা অনুসরণ করা হয়নি তেমনি সুচাঁদের মধ্য দিয়ে যে অতীত বর্ণন, তাও একটানা নয়।

যখনই আনন্দে, ভয়ে, উৎসবে, পুজোয়, মজলিস বসেছে ঠিক তখনই সুচাঁদ অতীতের কাহিনী ফিরে ফিরে শুনিয়েছে বর্তমানের মানুষকে। আর বর্তমানের ভাঁজে অতীতের এই অনুপ্রবেশে গড়ে উঠেছে যে প্রবাহতা বর্তমানকে ভবিষ্যৎগামী করেছে। বর্তমান এগিয়েছে ভবিষ্যতের দিকে অতীতকে নিয়ে, ফলে অতীত বর্তমান ভবিষ্যৎ সবটাই পরিণত হয়েছে অতীতে।

হাঁসুলী বাঁকের পালা শেষ, বন্যার জলে, দ্বিতীয় বিশ্বযুদ্ধের করাল গ্রাসে শেষ হয়ে গেছে কাহার জীবন। ধুয়ে মুছে গেছে বাঁশবাঁদির অতীত, বর্তমান, ভবিষ্যৎ। এখন শুধু বালি আর বালি। কাহারেরা পরিণত হয়েছে কুলিতে। করালীকে অনুসরণ করে সবাই চন্দনপুরে কুলিদের দলে ভিড়েছে। পরাজিত বনওয়ারী মারা গেছে আর সুচাঁদ এসে আশ্রয় নিয়েছে চন্দনপুর স্টেশনে।

তার জীবিকা ভিক্ষাবৃত্তি, উপায় গল্প বলা। হাঁসুলী বাঁকের তিনকাল পার করে এখন সুচাঁদ চারকালে পড়েছে। যে কাহারদের জীবনের পরিচয় আমরা বর্তমানের সূত্র ধরে পাচ্ছিলাম, বাঁশবাঁদি শেষ হবার সঙ্গে সঙ্গে সে কাহারেরা এবং তাদের সে জীবন এখন রূপকথা কিংবা উপকথার গল্পে পরিণত হয়েছে। সে গল্প বলে সুচাঁদ আজ জীবিকা নির্বাহ করে। সে গল্পের কেউ শোনে শুরু ( অতীত ), কেউ শোনে মাঝ ( বর্তমান ) – যে বর্তমান দিয়ে উপন্যাসের শুরু, কেউ শোনে শেষ ( ভবিষ্যৎ )। আর পুরো গল্পটাই এখন অতীত উপকথা। সুচাঁদের স্মৃতি নদী বেয়ে রূপকথার পানসি চড়ে সেখানে যেতে হয়, সে যে আজ এক যে ছিল’র দেশ।

আমার মতামত:

এই উপন্যাস কোনো একক নায়কের কাহিনী নয়। সাধারণ জীবনই এখানে প্রধান হয়ে উঠেছে। আর এই কারণেই উপন্যাসের সুচাঁদ, বসন্ত, গোপালী বালা, কালোশশী, সুবাসী, পাখি, মধুবালা, করালী ও বনওয়ারিদের লেখক খুব সাবলীলভাবে বেড়ে উঠতে দিয়েছেন।

এখানে চরিত্ররা নিজেদের কথা বলেছে, এসেছে তিনটি কালের বর্ণনায় উপন্যাসের সময়সীমা নীলকুঠীর সাহেবদের আমল থেকে দ্বিতীয় বিশ্বযুদ্ধের শেষে স্বাধীনতার প্রাককাল পর্যন্ত। আর এর মধ্যেই লেখক কাহার কুলের জীবনের পূর্ণাঙ্গ ইতিহাস তুলে ধরেছেন।

তাদের বিশ্বাস-সংস্কার, হাসি-কান্না, ভয়-ভীতি, প্রেম-প্রীতি, বিবাহ, জন্ম-মৃত্যুর পুঙ্খানুপুঙ্খ ছবি এঁকেছেন। উপন্যাসে কালোবউকে নিয়ে পরম-বনওয়ারী, পাখিকে নিয়ে নয়ান ও করালী এবং সুবাসীকে নিয়ে বনওয়ারী ও করালীর দ্বন্দ্ব ও ঘটনা জটিলতার সৃষ্টি হয়েছে।এই নারী কেন্দ্রিক অধিকার স্থাপনের জন্য পুরুষের মধ্যে দ্বন্দ্ব ও তা থেকে ধ্বংসের সূচনা মহাকাব্যিক অভিপ্রায়ের কথা স্মরণ করায়।আর এই কারণেই ‘হাঁসুলী বাঁকের উপকথা’কে অবলীলায় মহাকাব্য বলা যায়। আর এর কারণ হল-

১ ) অবয়বের বিশালতা, প্লটের বিশালতা – “Epic poetry must be an affair of evident largeness”

২) এক নায়ক প্রধান নয়, ব্যাপক জন-চরিত্রই এর উপজীব্য। একটি বিশেষ জাতি বা গোষ্ঠীর সামগ্রিক জীবন চিত্রকে ফুটিয়ে তোলা এর অন্যতম লক্ষ্য।

৩) মহাকাব্যিক কাঠামোর চরিত্র ভিন্ন dimention বা মাত্রা নিয়ে আত্মপ্রকাশ করে।

৪) এই জাতীয় রচনায় ক্ষুদ্র-বৃহতের প্রতি শিল্পীর সমদৃষ্টি থাকে। মহাকাব্যে শিল্পী কৃপণ নন।

৫) মহাকাব্যিক উপাদান বা motif এর ব্যবহার অর্থাৎ নারী কেন্দ্রিক অধিকার স্থাপনের জন্য পুরুষের মধ্যে দ্বন্দ্ব।

৬) এ জাতীয় রচনায় প্লট জটিল হয়। একটানা একটা কাহিনী বলে যাওয়া নয়, শাখা-প্রশাখায় বিস্তারিত জটিল।